
Narva Linnavolikogu 21.01.2010 otsuse nr 7 "Projekti „Narva Külastuskeskuse (KÜK) ehitamine“ omafinantseeringu kinnitamine“ muutmine
1. Asjaolud ja menetluse käik
Narva Linnavolikogu 21.01.2010 otsusega nr 7 oli kinnitatud projekti „Narva Külastuskeskuse ehitamine“ omafinantseering 2010. aastal summas 154 716 krooni (sh mitteabikõlbulik omafinantseering). Projekti positiivse rahastamisotsuse korral Narva Linnavalitsusele oli lubatud taotleda laenu võtmise luba omafinantseeringu katmiseks. 
Projekti üldsumma moodustab 2 930 787 kr, millest toetus moodustab 2 776 071 kr, omafinantseering 146 109 kr, millele lisandub mitteabikõlbulik omafinantseering 8 607 kr.
Ettevõtluse Arendamise Sihtasutus (edaspidi nimetatud EAS) rahuldas 13.04.2010 Narva linna projektitaotlust „Narva Külastuskeskuse (KÜK) ehitamine“, millest toetus moodustab 2 776 071 krooni.
Kuna EAS ei võimalda ettemaksu tegemist terve projekti summa ulatuses, tekkis vajadus sildfinantseeringu järele summas kuni 1 745 790 projekti III. aruandlusperioodi (01.09.2010-30.11.2010) tegevuste õigeaegseks rahastamiseks.
Juhindudes ülaltoodust tuleb muuta Narva Linnavolikogu 21.01.2010 otsuses nr 7 „Narva Külastuskeskuse ehitamine“ sätestatud finantseerimistingimusi. 
2. Õiguslikud järeldused

Kohaliku omavalitsuse korralduse seaduse § 22 lõike 1 punkti 8 ning Narva Linnavolikogu 29.06.2000 määrusega nr 36/16 kinnitatud „Narva linna põhimääruse“ punkti 4.4.14. kohaselt volikogu ainupädevusse kuulub laenude ja teiste varaliste kohustuste võtmine. 
Seega kuulub Narva Linnavolikogu 21.01.2010 otsuse nr 7 "Projekti „Narva Külastuskeskuse (KÜK) ehitamine“ omafinantseeringu kinnitamine“ muutmine Narva Linnavolikogu pädevusse.
VLES § 81 lg 2 kohustab omavalitsusüksust kooskõlastama valla ja linna ning nendest sõltuvate üksuste poolt võetavad pikaajalised rahalised kohustused Rahandusministeeriumiga. KOKS § 22 lõikest 2 tulenevalt võib valla- või linnavolikogu delegeerida seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimuste lahendamise valitsusele.

3. Otsus
3.1. Täiendada otsust punktiga 3.3. järgmises sõnastuses:
«3.3. Lubada  Narva Linnavalitsusel taotleda projekti positiivse rahastamise otsuse korral laenu võtmise luba sildfinantseeringu katmiseks 2010. aastal kokku kuni 1 745 790 krooni ulatuses.»
4. Rakendussätted
4.1. Narva Linnavolikogu Kantseleil teha käesolev otsus asjaosalistele teatavaks.
4.2. Otsus jõustub teatavakstegemisest.
4.3. Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

